ПРЕДЛОГ ЗАКОНА

О ИЗМЕНАМА И ДОПУНАМА

ЗАКОНА О ДРЖАВНОМ ПРЕМЕРУ И КАТАСТРУ

Члан 1.

У Закону о државном премеру и катастру („Службени гласник РС”, бр. 72/09, 18/10, 65/13, 15/15-УС, 96//15, 47/17-aутентично тумачење, 113/17-др. закон, 27/18-др. закон, 41/18-др. закон и 9/20-др. закон), у члану 1. речи: „катастар водова” замењују се речима: „катастар инфраструктурних и подземних објеката (у даљем тексту: катастар инфраструктуре)”.

Члан 2.

У члану 2. став 1. тачка 14) мења се и гласи:

„14) „катастарски план инфраструктурних и подземних објеката” јесте дводимензионални приказ инфраструктурних и подземних објеката у равни државне пројекције;”.

Tачка 16) мења се и гласи:

„16) „извод из базе података катастра инфраструктуре” јесте основни документ о инфраструктурним и подземним објектима и стварним правима на њима;”.

У тачки 17) речи: „лист непокретности” замењују се речима: „извод из базе података катастра непокретности”.

Члан 3.

У члану 4. став 2. тачка 2) речи: „и подземни” бришу се.

У тачки 3) после речи: „гаража” додају се запета и речи: „гаражно место”, а после речи: „други” додаје се реч: „простор”.

У ставу 3. запета и реч: „склоништа” бришу се.

Члан 4.

У члану 10. став 1. тачка 8) после речи: „премера” додају се речи: „и одржавања катастра непокретности и катастра инфраструктуре”.

Тачка 13) брише се.

После таче 15) додају се тач. 15а), 15б) и 15в), које гласе:

„15а) вођење Регистра цена непокретности;

15б) израда и објављивање периодичних извештаја о тржишту непокретности и извештаја о РГЗ индексу цена непокретности;

15в) успостављање и вођење посебне евиденције о утврђеним променама на непокретностима које нису уписане у катастар непокретности;”.

Члан 5.

У члану 18. став 1. тачка 5) мења се и гласи:

„5) Заводу пријави промену пословног имена, односно назива, правне форме, седишта, адресе пословног простора ван седишта, промену броја запослених лица, геодетских инструмената и сваку другу промену која је од значаја за њен рад, у року од 15 дана од дана настанка промене;”.

У тачки 10) тачка на крају замењује се тачком и запетом.

Додаје се тачка 11), која гласи:

„11) по захтеву инспектора сачини и достави извештај о самопровери испуњености захтева из контролне листе и самопроцени ризика, у року од 15 дана од дана пријема захтева.”.

Члан 6.

У члану 19. став 2. после тачке 1) додаје се тачка 1а), која гласи:

„1а) у елаборату геодетских радова веродостојно прикаже фактичко стање на терену утврђено увиђајем на лицу места, по поднетом захтеву;”.

Члан 7.

У члану 20. став 3. после тачке 2) додаје се тачка 2а), која гласи:

„2а) достави елаборат геодетских радова и записник о извршеном увиђају о непостојећим променама или са неистинитим подацима, или је елаборат израдило лице које није запослено, односно ангажовано у тој геодетској организацији;”.

Члан 8.

Назив члана 54. и члан 54. мењају се и гласе:

„Премер инфраструктурних и подземних објеката

Члан 54.

(1) Премер инфраструктурних и подземних објеката, јесте геодетско мерење и прикупљање података о инфраструктурним и подземним објектима.

(2) Инфраструктурни објекти су подземни и надземни објекти саобраћајне инфраструктуре (копнени, водни и ваздушни саобраћај), подземних и надземних инсталација (водова), електронских комуникационих мрежа и средстава, са припадајућим уређајима и постројењима.

(3) У припадајуће уређаје и постројења из става 2. овог члана спадају уређаји који су изграђени на инфраструктурном објекту, и који омогућавају његово функционисање и целисходно коришћење, а не могу се одвојити од инфраструктурног објекта без уништења или значајног оштећења (потпуно инкорпорисани делови инфраструктурног објекта).

(4) Уређаји који су изграђени на инфраструктурном објекту и који омогућавају његово функционисање и целисходно коришћење, а могу се одвојити од инфраструктурног објекта без уништења или значајног оштећења, сматрају се покретним стварима и нису предмет премера, односно уписа у катастар инфраструктуре.

(5) Подземни објекат је самосталан објекат изграђен у потпуности под земљом. Објекат који је изграђен и делимично изнад земље представља подземни објекат ако се његова функционална намена остварује под земљом.

(6) Премер инфраструктурних и подземних објеката финансирају имаоци права на инфраструктурним и подземним објектима, локална самоуправа или друга заинтересована правна и физичка лица.

(7) Подаци прикупљени у поступку премера чине елаборат премера инфраструктурних и подземних објеката и служе за оснивање катастра инфраструктуре.”.

Члан 9.

Назив члана 72. мења се и гласи: „Извод из базе података катастра непокретности”.

У члану 72. став 1. речи: „лист непокретности” замењују се речју: „извод”.

У ст. 2. и 3. речи: „Лист непокретности” замењују се речју: „Извод”.

У ставу 4. речи: „У листу непокретности” замењују се речима: „У изводу из базе података катастра непокретности”.

Члан 10.

Назив члана 142. и члан 142. мењају се и гласе:

„База података катастра инфраструктуре

Члан 142.

(1) База података катастра инфраструктуре јесте скуп геопросторних и других података о инфраструктурним и подземним објектима, стварним правима на њима и имаоцима стварних права, и нарочито садржи следеће тематске целине:

1) саобраћај (копнени, водни и ваздушни саобраћај);

2) подземне и надземне инсталације (водови);

3) електронске комуникационе мреже и средства;

4) подземни објекти.

(2) Класификација инфраструктурних и подземних објеката из става 1. овог члана утврдиће се каталогом шифара и назива за катастар инфраструктуре, који доноси директор Завода.”.

Члан 11.

Назив члана 144. и члан 144. мењају се и гласе:

„Извод из базе података катастра инфраструктуре

Члан 144.

Извод из базе података катастра инфраструктуре садржи податке о инфраструктурним и подземним објектима и стварним правима на њима и издаје се из базе података катастра инфраструктуре и катастра непокретности у прописаном облику и садржају.”.

Члан 12.

У члану 149. став 1. мења се и гласи:

„Процена вредности непокретности јесте утврђивање најприближније тржишне вредности непокретности у одређеном периоду.”.

У ставу 3. речи: „Процену и вођење” замењују се речима: „Масовну процену”.

Члан 13.

Члан 150. мења се и гласи:

„Члан 150.

Масовна процена вредности непокретности обухвата прикупљање података, обраду података и развој и одржавање модела за масовну процену вредности непокретности.”.

Члан 14.

Назив члана 151. и члан 151. мењају се и гласе:

„Модели за масовну процену вредности непокретности

Члан 151.

(1) Моделе за масовну процену вредности непокретности за различите врсте непокретности развија и одржава Завод на основу Регистра цена непокретности, база податка Завода и других доступних података.

(2) Завод одређује моделе за масовну процену вредности непокретности из става 1. овог члана најмање сваке треће године.

(3) Податак о процењеној вредности непокретности, са датумом одређивања, део је Геодетско катастарског информационог система.

(4) За потребе праћења промена нивоа цена и општих тржишних кретања, на основу модела за масовну процену вредности непокретности, Завод израчунава и објављује РГЗ индекс цена непокретности за одређене сегменте тржишта.”.

Члан 15.

У члану 152. став 1. брише се.

Досадашњи ст. 2. и 3, који постају ст. 1. и 2. мењају се и гласе:

„(1) Регистар цена непокретности је део Геодетско катастарског информационог система и садржи структуиране податке из уговора о промету непокретности и уговора о закупу непокретности, из база података Геодетско катастарског информационог система у моменту промета, као и додатне податке о тим непокретностима.

(2) Приступ одређеним сетовима података из Регистра цена непокретности Завод обезбеђује путем апликације за јавни увид и путем WEB сервиса регистрованим корисницима (електронског шалтера и регистра цена), а у складу са подзаконским актом којим се ближе уређује поступак, начин и методологија за масовну процену вредности непокретности.”.

Досадашњи ст. 4. и 5. постају ст. 3. и 4.

У досадашњем ставу 6, који постаје став 5, речи: „става 5.” замењују се речима: „става 4.”.

Члан 16.

У члану 153. став 5. речи: „пет година” замењују се речима: „три године”.

Члан 17.

У члану 176. став 4. после речи: „просторијама” додаје се реч: „Завода,”.

Члан 18.

У члану 177. став 1. тачка 3) тачка на крају замењује се тачком и запетом.

Додаје се тачка 4), која гласи:

„4) ако геодетска организација понови неправилности из тачке 2) овог става у року од једне године од првобитно наложених мера за отклањање неправилности, за утврђену неправилност геодетској организацији забрани извођење геодетских радова, на период од једног месеца.”.

Члан 19.

У члану 183. став 1. тачка 4) мења се и гласи:

„4) не пријави Заводу промену пословног имена, односно назива, правне форме, седишта, адресе пословног простора ван седишта, промену броја запослених лица, геодетских инструмената и сваку другу промену која је од значаја за њен рад, у року од 15 дана од дана настанка промене (члан 18. став 1. тачка 5));”.

У тачки 8а) број: „9” замењује се бројем: „10”.

После тачке 8а) додаје се тачка 8б), која гласи:

„8б) по захтеву инспектора не сачини и не достави извештај о самопровери испуњености захтева из контролне листе и самопроцени ризика, у року од 15 дана од дана пријема захтева (члан 18. став 1. тачка 11)).”.

Члан 20.

На свим местима у називу главе, називу одељка, називу члана и у члановима речи: „катастар водова” у одређеном падежу замењују се речима: „катастар инфраструктуре” у одговарајућем падежу.

На свим местима у члановима речи: „катастар непокретности и водова” у одређеном падежу замењују се речима: „катастар непокретности и катастар инфраструктуре” у одговарајућем падежу.

На свим местима у називу одељка, називу члана и у члановима, осим у члану 147. став 4. и члану 184. став 1. тачка 8), реч: „вод”, у једнини и множини, у одређеном падежу замењује се речима: „инфраструктурни и подземни објекат”, у једнини и множини, у одговарајућем падежу.

Члан 21.

Информациони систем за катастар инфраструктурних и подземних објеката Републички геодетски завод је дужан да успостави најкасније до 1. јула 2025. године.

Инфраструктурне и подземне објекте који су уписани у катастар непокретности, Републички геодетски завод ће, када се успостави информациони систем за катастар инфраструктурних и подземних објеката, по службеној дужности брисати из катастра непокретности, изменити начин коришћења земљишта (култура) и уписати у катастар инфраструктурних и подземних објеката, без доношења решења.

Власници инфраструктурних и подземних објеката, као и објеката у њиховој функцији, који нису уписани у катастар непокретности, односно катастар водова дужни су да ангажују овлашћену геодетску организацију да изврши премер тих објеката и да поднесу захтев за упис у катастар инфраструктурних и подземних објеката, у року од три године од дана оснивања катастра инфраструктурних и подземних објеката.

Члан 22.

Подзаконски акти ускладиће се са одредбама овог закон у року од шест месеци од дана ступања на снагу овог закона, а до тада ће се примењивати подзаконски акти који су донети до дана ступања на снагу овог закона.

Каталог шифара и назива за катастар инфраструктурних и подземних објеката из члана 10. овог закона, директор Републичког геодетског завода донеће у року од шест месеци од дана ступања на снагу овог закона.

Члан 23.

Овај закон ступа на снагу осмог дана од дана објављивања у „Службеном гласнику Републике Србије”.